Sorteig de l'ús dels horts socials Mandor Canonge
25 de febrer de 2022

L'Ajuntament de l'Eliana ha obert el procediment, un any més, per a adjudicar mitjançant sorteig les autoritzacions per a l'aprofitament dels horts d'oci i ús social de Mandor Canonge. En aquesta ocasió es tracta de quatre parcel·les que oscil·len entre els 65 i els 84 metres quadrats cadascuna, amb les quals el consistori busca des de 2010 fomentar l'agricultura ecològica d'autoconsum, com a via per a revaloritzar l'espai públic i donar resposta a una àmplia demanda social.

Els veïns i les veïnes interessades a participar podran presentar la instància de sol·licitud fins al pròxim 11 de març a l'Ajuntament. Com cada any, tindran prioritat les persones jubilades o en situació d'incapacitat, persones amb discapacitat i persones desocupades.

La regidora de Medi Ambient, Cristina Díaz, ha convidat a elianeros i elianeras a aprofitar aquest programa municipal pel qual creix l'interés any rere any i que promou hàbits de vida saludable, permet reconnectar amb la naturalesa i, al mateix temps, ofereix una solució de consum sostenible.